กรมการค้าต่างประเทศชี้แจงกรณีความเข้าใจผิดเกี่ยวกับการส่งออกช้าง ยืนยันการอนุญาตเป็นการให้ส่งออกเพื่อการศึกษาวิจัยและเชื่อมสัมพันธไมตรีเฉพาะภาครัฐเท่านั้น ไม่มีการอนุญาตให้ส่งออกเพื่อการค้า
นายอดุลย์  โชตินิสากรณ์  อธิบดีกรมการค้าต่างประเทศ  เปิดเผยถึงกรณีที่กระทรวงพาณิชย์ได้ออกระเบียบกระทรวงพาณิชย์ว่าด้วยหลักเกณฑ์วิธีการและเงื่อนไขในการอนุญาตให้ส่งช้างออกไปนอกราชอาณาจักร พ.ศ.2562 และมีความเข้าใจผิดเกิดขึ้นว่า การออกระเบียบดังกล่าวเป็นไปตามข้อเสนอของหน่วยงานที่เกี่ยวข้องเช่นกรมอุทยานแห่งชาติฯกรมปศุสัตว์กรมการปกครอง และสำนักงานคณะกรรมการกฤษฎีกา ฯลฯ ที่ได้มีการหารือร่วมกันว่าควรจะยกเลิกประกาศกระทรวงพาณิชย์ เรื่องกำหนดให้ช้างเป็นสินค้าที่ต้องขออนุญาตในการส่งออกไปนอกราชอาณาจักร พ.ศ.2555 หรือไม่         ซึ่งมติที่ประชุมเห็นว่าให้คงประกาศกระทรวงพาณิชย์ พ.ศ.2555 เอาไว้และให้ออกระเบียบกระทรวงพาณิชย์ฉบับปี2562 ขึ้นมาแทนเพื่อให้สามารถอนุญาตส่งออกช้างได้ระหว่างที่ยังไม่มี พ.ร.บ.ช้างพ.ศ. ... แต่การดำเนินการต้องเป็นไปตามเงื่อนไขที่กำหนดโดยกรมอุทยานแห่งชาติฯที่จะมีการกำหนดต่อไป          ทั้งนี้ เงื่อนไขเบื้องต้นที่กำหนดไว้ในระเบียบกระทรวงพาณิชย์ฉบับปี2562 ได้กำหนดให้ช้างที่จะส่งออกได้จะต้องเป็นช้างที่จดทะเบียนทำตั๋วรูปพรรณแล้วเท่านั้นและอนุญาตให้ส่งออกช้างได้ 3 กรณี คือการส่งช้างเพื่อการศึกษาวิจัย/ การส่งช้างเพื่อสัมพันธไมตรีและการส่งส่วนต่างๆหรือผลิตภัณฑ์ต่างๆ ที่ได้มาจากช้างเพื่อศึกษาวิจัยทางวิชาการหรือเพื่อเป็นโบราณวัตถุศิลปวัตถุ         สำหรับการส่งช้างมีชีวิตเพื่อการวิจัยและเพื่อสัมพันธไมตรี ยังต้องมีรายละเอียดตามที่กรมอุทยานแห่งชาติฯกำหนดซึ่งในเบื้องต้นต้องมีหลักเกณฑ์ที่ชัดเจนเช่นมีสำเนาใบอนุญาตให้นำเข้าภายใต้อนุสัญญาว่าด้วยการค้าระหว่างประเทศซึ่งชนิดสัตว์ป่าและพืชป่าที่ใกล้สูญพันธุ์ (CITES) เพื่อแสดงว่าประเทศผู้นำเข้ามีความพร้อมในการเลี้ยงช้างมีเกณฑ์การตรวจสภาพความเป็นอยู่ของช้างโดยใช้หลักสวนสัตว์ และพิพิธภัณฑ์สัตว์น้ำโลกซึ่งเป็นมาตรฐานสากลซึ่งกรมอุทยานแห่งชาติฯจะกำหนดไว้ในประกาศกรมอุทยานแห่งชาติฯที่จะออกต่อไป          อย่างไรก็ตาม ก่อนออกระเบียบฉบับนี้กรมฯได้ประชุมร่วมกับหน่วยงานที่เกี่ยวข้องรวม 7 ครั้งจากนั้นได้เปิดรับฟังความคิดเห็นซึ่งไม่มีผู้คัดค้านแต่มีผู้เข้ามาแสดงความคิดเห็น 2 คน ซึ่งกรมฯจะส่งข้อคิดเห็นที่ได้พร้อมข้อคิดเห็นอื่นๆ ให้กรมอุทยานแห่งชาติฯ เพื่อนำไปใช้ประกอบการออกระเบียบเกี่ยวกับการส่งออกช้างด้วย